A Tanács 3050/95/EK Rendelete
(1995. december 22.)
a Közös Vámtarifa légi járművek építéséhez, karbantartásához és javításához használt egyes termékekre vonatkozó autonóm vámtételeinek átmeneti felfüggesztéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 28. cikkére,
tekintettel a Bizottság javaslatára,
mivel a Közösségen belül az e rendeletben említett termékek termelése jelenleg vagy nem kielégítő, vagy nem is létezik, és ebből következően a termelők nem tudják kielégíteni a Közösség feldolgozó iparágainak igényeit;
mivel a Közösség érdekében áll az ezekhez a termékekhez kapcsolódó közös vámtarifa szerinti autonóm vámtételeinek teljes felfüggesztése;
mivel a Közösségnek kell az autonóm vámtételek felfüggesztéséről határoznia;
mivel az elmúlt évek során érdemben nem módosították a légi járművek autonóm vámtételeit átmenetileg felfüggesztő rendeleteket; mivel ennek következtében a vonatkozó intézkedések ésszerű módon történő hatálybaléptetésére irányuló törekvés során megfelelőnek tűnik, ha nincs korlátozva e rendelet érvényességi időtartama; mivel szükség esetén a rendelet hatálya tanácsi rendelet segítségével módosítható;
mivel a Kombinált Nómenklatúrát és a Taric-kódokat módosító tanácsi vagy bizottsági határozatok nem eredményeznek érdemi változást; mivel az egyszerűsítés érdekében rendelkezni kell arról, hogy a Bizottság a Vámkódex Bizottsággal történő konzultációt követően e rendelet szükséges módosításait és technikai kiigazításait megtegye.
ELFOGADTA EZT A RENDELETET:
1. cikk
A mellékletben felsorolt termékekre vonatkozó, közös vámtarifa szerinti autonóm vámtételek teljes mértékben felfüggesztésre kerülnek, feltéve hogy az említett termékeket 2000 kg terheletlen súlyt meghaladó légi jármű építéséhez, karbantartásához és javításához használják fel. A meghatározott célra történő felhasználás ellenőrzése a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 1993. július 2-i 2454/93/EGK bizottsági rendelet [1] 291-304. cikkével összhangban valósul meg.
2. cikk
A Kombinált Nómenklatúrában vagy a Taric-kódok rendszerében létrehozott változtatások miatt szükségessé vált technikai kiigazításokat a 3. cikkben meghatározott eljárással összhangban fogadja el a Bizottság.
3. cikk
(1) A Bizottság munkáját a 2913/92/EGK tanácsi rendelet [2] 247. cikke alapján létrehozott Vámkódex Bizottság (a továbbiakban: bizottság) segíti.
(2) A bizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt a Szerződés 205. cikkének (2) bekezdésében a Tanácsnak a Bizottság javaslata alapján elfogadandó határozataira előírt többséggel kell meghozni. A bizottságban a tagállamok képviselőinek szavazatait az említett cikkben meghatározott módon kell súlyozni. Az elnök nem szavazhat.
A Bizottság, a 8. cikk sérelme nélkül, elfogadja az azonnal alkalmazandó intézkedéseket. Ha azonban ezek nincsenek összhangban a bizottság véleményével, a Bizottság ezeket az intézkedéseket haladéktalanul közli a Tanáccsal. Ebben az esetben a Bizottság azoknak az intézkedéseknek az alkalmazását, amelyekről határozott a közléstől számított 3 hónapos időtartamig elhalasztja.
A Tanács az előző albekezdésben említett határidőn belül minősített többséggel eltérő határozatot hozhat.
(3) A bizottság az elnöke által saját kezdeményezésére vagy valamely tagállam kérése alapján felvetett, az e rendelet alkalmazásával kapcsolatos bármely kérdést megvizsgálhat.
4. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1996. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. december 22-én.